2.3 การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

(ก) ลักษณะผลิตภัณฑ์

(ลักษณะผลิตภัณฑ์ได้แยกเป็นแต่ละโครงการและได้แสดงรวมไว้ในเอกสารประกอบแนบท้ายหมายเลข
3)

(ข) ปัจจัยที่มีผลกระทบต่อโอกาสและข้อจำกัดในการประกอบธุรกิจ

บริษัทฯ ได้ผ่านการรับรองมาตรฐาน ISO 9001:2000 ในเรื่องการบริหารงานก่อสร้าง
และการบริหารงานขาย
ซึ่งแสดงถึงความมีมาตรฐานในการดําเนินงานและความมีประสิทธิภาพของบุคลากร
ในการดำเนินธุรกิจ

 บ้านจัดสรรต้องมีเงินทุนเพื่อซื้อที่ดินขยายโครงการตลอดเวลา
ที่ดินบางทำเลอาจติดข้อบัญญัติของกรุงเทพมหานคร ข้อบัญญัติผังเมือง ข้อบัญญัติเกี่ยวกับสิ่งแวดล้อม
และข้อบัญญัติเกี่ยวกับการจัดสรรที่ดิน
บริษัทฯจึงต้องมีเจ้าหน้าที่เฉพาะทําการศึกษาและติดตามสถานการณ์อย่างใกล้ชิด
เพื่อป้องกันไม่ให้เกิดความผิดพลาดและเสียหาย จากการปฏิบัติผิดกฎหมายและระเบียบปฏิบัติต่างๆ
ซึ่งเป็นข้อจํากัดในการดําเนินธุรกิจ

(2) ตลาดและภาวะการแข่งขัน 

(ก) นโยบายและลักษณะตลาดของผลิตภัณฑ์

นโยบายการตลาดของปี 2552 

 บริษัทฯมีโครงการที่อยู่ระหว่างการพัฒนาทั้งสิ้น 8 โครงการ คือ โครงการสัมมากรรามคำแหง
โครงการสัมมากรมีนบุรี 1 โครงการสัมมากรมีนบุรี 2 โครงการสัมมากรนิมิตใหม่
โครงการสัมมากรรังสิต คลอง 2 โครงการสัมมากรรังสิต คลอง 7
โครงการสัมมากรนครอินทร์และโครงการสัมมากรราชพฤกษ์ และกำลังจะเปิดตัวโครงการใหม่อีก 1
โครงการประมาณปลายปี 2552

 บริษัทฯมุ่งพัฒนาโครงการให้มีคุณภาพดี เป็นที่พอใจของลูกค้า โดยเน้นการดูแลทั้งสภาพแวดล้อม
สังคม ชุมชน คุณภาพของงานก่อสร้าง และงานบริการ บ้านส่วนใหญ่เป็นบ้านเดี่ยวระดับราคา 2 -
4 ล้านบาท และมีบ้านเดี่ยวระดับราคา 4 - 6 ล้านบาท ในทำเลที่มีศักยภาพสูง เช่น
โครงการสัมมากรนครอินทร์และโครงการสัมมากรรามคำแหง

กลยุทธ์การตลาด

 บริษัทฯ ยึดมั่นในนโยบายหลัก คือ
การผลิตสินค้าและบริการที่ตอบสนองความต้องการและความพึงพอใจของลูกค้าโดยไม่เพียงให้ความสำคัญกับคุณภาพงานก่อสร้างเท่านั้น
แต่ยังเน้นการสร้างสังคม การดูแลสภาพแวดล้อมในโครงการ ความปลอดภัย
และความสะดวกสบายของสมาชิกในโครงการด้วย


บริษัทฯเน้นการเลือกทำเลที่มีศักยภาพในการเจริญเติบโตเป็นหลักโดยการจัดซื้อที่ดินเพื่อการพัฒนาที่ติดถนนใหญ่
สามารถเดินทางสะดวก ในปัจจุบันแบ่งออกเป็น 3 โซน คือ โซนทิศตะวันออก ได้แก่ รามคำแหง
มีนบุรี และนิมิตใหม่ โซนทิศเหนือ ได้แก่ รังสิต-นครนายก โซนทิศตะวันตก ได้แก่ นครอินทร์
และราชพฤกษ์

การวางแผนการตลาด

 บริษัทฯได้จัดให้มีการเก็บข้อมูลด้านความต้องการ
และความพึงพอใจของลูกค้าอย่างต่อเนื่องเพื่อนำมาวิเคราะห์และประมวลผลเพื่อใช้ในการวางแผนการตลาดให้สอดคล้องกับความต้องการของลูกค้า
นอกจากบริษัทฯจะเน้นเรื่องการเลือกทำเลเป็นสำคัญแล้ว ยังคำนึงถึงการผลิตสินค้าที่มีคุณภาพ
ในราคาสมเหตุสมผล และมีการโฆษณาประชาสัมพันธ์อย่างต่อเนื่อง
รวมถึงการวางแผนจัดการสภาพโครงการและบรรยากาศในโครงการให้ร่มรื่นสวยงาม

ที่ตั้ง


ในการเลือกทำเลที่ตั้งโครงการนั้นบริษัทฯจะเน้นในทำเลที่มีศักยภาพสูงมีแนวโน้มเจริญเติบโตในอนาคต
โดยดูจากเส้นทางการขยายตัวด้านการคมนาคม และระบบสาธารณูปโภคพื้นฐาน
ซึ่งแต่ละโครงการของสัมมากรมีจุดเด่นที่ทำเลที่ตั้งอยู่ติดถนนใหญ่ ทำให้เดินทางได้สะดวก
ซึ่งการเลือกทำเลที่ดีนี้ถือเป็นกลยุทธ์หลักของบริษัท ซึ่งบริษัทฯมีโครงการอยู่ระหว่างพัฒนาทั้งสิ้น 8
โครงการคือ โครงการสัมมากรรามคำแหง โครงการ สัมมากรมีนบุรี 1 และ 2
โครงการสัมมากรนิมิตใหม่ โครงการสัมมากรรังสิต คลอง 2 โครงการสัมมากรรังสิต คลอง 7
โครงการสัมมากรนครอินทร์ และโครงการสัมมากรราชพฤกษ์

สินค้าที่มีคุณภาพ

 ด้านการพัฒนาคุณภาพของผลิตภัณฑ์ บริษัทฯให้ความสำคัญด้านคุณภาพงานก่อสร้าง
คุณภาพงานบริการ คุณภาพของสิ่งแวดล้อมในโครงการรวมถึงความปลอดภัย
และคุณภาพของสังคมโดยรวมของโครงการด้วย ซึ่งการพัฒนาคุณภาพสังคมในโครงการนั้นบริษัทฯ
ถือว่าเป็นสิ่งสำคัญเพราะจะเป็นรากฐานการอยู่ร่วมกันอย่างมีความสุขของทุกคน

ราคา

 บริษัทฯใช้กลยุทธ์การตั้งราคาที่แข่งขันได้กับคู่แข่งในทำเลเดียวกัน
นอกจากนี้บริษัทฯยังเน้นการบริหารต้นทุน ตั้งแต่ต้นทุนทางการเงิน ต้นทุนที่ดิน
ต้นทุนการพัฒนาโครงการ และต้นทุนการก่อสร้าง ซึ่งการบริหารต้นทุน
ดังกล่าวเป็นการบริหารต้นทุนให้เกิดประสิทธิภาพสูงสุด โดยยึดหลักการคือ
ผลิตสินค้าและบริการที่ได้มาตรฐานตรงตามความต้องการของลูกค้าในราคาที่เหมาะสม
โดยบริษัทฯเน้นการพัฒนาและสร้างบ้านพร้อมที่ดินเพื่อขายแก่ผู้มีรายได้ปานกลางในระดับราคา 3-5
ล้านบาท ขนาดที่ดิน 50-70 ตารางวา ขนาดบ้าน 120-200 ตารางเมตร เป็นหลัก
ซึ่งกลยุทธ์ในการตั้งราคานั้นใช้หลักการตั้งราคาให้สมเหตุสมผล
ซึ่งแต่ละโครงการจะแตกต่างกันตามทำเลที่ตั้ง ขนาดที่ดิน และขนาดบ้าน

ช่องทางการจำหน่าย

 บริษัทฯเน้นการขายที่สำนักงานขายโครงการเป็นหลัก โดยสร้างบรรยากาศให้อบอุ่นประทับใจ
มีบ้านตัวอย่างที่ตกแต่งหรูหรา สวยงาม
ตามสมัยนิยมเพื่อให้ลูกค้าสามารถเข้าใจรายละเอียดของแบบบ้าน ช่วยการตัดสินใจให้ง่ายขึ้น
นอกจากนี้ยังได้ออกบูธในงานบ้าน และคอนโดตามความเหมาะสม
เพื่อนำเสนอโครงการของบริษัทฯให้เป็นที่รู้จักมากขึ้น

การโฆษณา และประชาสัมพันธ์

 ด้านการโฆษณาประชาสัมพันธ์นั้น บริษัทฯเน้นการประชาสัมพันธ์แบบเจาะจงกลุ่มเป้าหมาย
โดยดำเนินการอย่างต่อเนื่อง สื่อหลักที่ใช้คือ ป้ายโฆษณา ทั้งบิลบอร์ด และมินิบอร์ด
นอกจากนี้ยังมีไดเรกเมล์ และสื่อ อิเลคทรอนิคต่างๆ

การบริการ

 บริษัทฯให้ความสำคัญการให้บริการแก่ลูกค้าอย่างมีคุณภาพ
โดยมีการวัดความพึงพอใจของลูกค้าต่อการบริการในด้านต่างๆ
และนำข้อมูลเหล่านั้นมาปรับปรุงพัฒนา
นอกจากนี้ยังมีการอบรมพัฒนาบุคลากรอย่างต่อเนื่องให้ตระหนักถึงความสำคัญของลูกค้า
เข้าใจความต้องการของลูกค้า และใส่ใจการให้บริการ เพื่อให้ลูกค้าได้รับความพึงพอใจสูงสุด

ลักษณะลูกค้ากลุ่มเป้าหมาย

การจัดแบ่งลักษณะของลูกค้ากลุ่มเป้าหมายแบ่งออกเป็น 2 ประเภทใหญ่ คือ

ก. กลุ่มลูกค้าเดิม

หมายถึง กลุ่มลูกค้าที่อาศัยและซื้อบ้านในโครงการของสัมมากรอยู่แล้ว
ลูกค้ากลุ่มนี้จะเป็นกลุ่มที่บริษัทฯให้บริการดูแลชุมชน สังคม และสิ่งแวดล้อม เพื่อให้เป็นสังคมคุณภาพ
ลูกค้ากลุ่มนี้จะเป็นกลุ่มที่ แนะนำญาติ พี่น้อง เพื่อน มาเป็นลูกค้าใหม่
หรือขยับขยายซื้อบ้านในโครงการของสัมมากรเพิ่มในเวลาต่อมา

ข. กลุ่มลูกค้าใหม่

หมายถึง กลุ่มที่ยังไม่ได้ซื้อบ้านของสัมมากร ในกลุ่มนี้สามารถแบ่งย่อยออกเป็น

 กลุ่มที่เคยแวะชมโครงการ
จะเป็นกลุ่มที่บริษัทฯให้ความสำคัญเพราะถือว่ามีความต้องการซื้อบ้านจะมีการจัดเก็บข้อมูลลูกค้าเพื่อนำมาวิเคราะห์ความต้องการและนำเสนอสินค้าที่ตรงตามความต้องการของลูกค้า
บริษัทฯจะสื่อสารข้อมูลให้ลูกค้าอย่างต่อเนื่องทั้งทางเอกสารและการติดต่อจากพนักงานขาย


กลุ่มที่ยังไม่เคยแวะชมโครงการจะเป็นกลุ่มลูกค้าที่ต้องใช้กลยุทธ์การโฆษณาประชาสัมพันธ์เพื่อให้เข้าถึงลูกค้าและกระตุ้นให้เกิดความสนใจ
พร้อมทั้งเชิญชวนให้แวะเยี่ยมชมโครงการ และบริษัทฯยังนำปัจจัยด้านอื่น
มาพิจารณาเพื่อหากลุ่มลูกค้าเพิ่มขึ้นด้วย เช่น

- ด้านทำเลที่อยู่อาศัยกลุ่มลูกค้าของสัมมากรส่วนใหญ่อาศัยอยู่ในรัศมีประมาณ 10 กิโลเมตร
รอบโครงการและในกรณีที่มีการตัดถนนใหม่หลายเส้นทาง ซึ่งทำให้เกิดกลุ่มเป้าหมายในทำเลใหม่ๆ
ที่สามารถเดินทางมาถึงโครงการ และสามารถเดินทางไปทำงานได้สะดวก

- ด้านอายุ กลุ่มเป้าหมายหลักของสัมมากรมีอายุในช่วง 25-35 ปี และช่วง 36-45 ปี

- ด้านสถานะทางสังคม กลุ่มเป้าหมายหลักของสัมมากรจัดอยู่ในระดับ C-B
ซึ่งสอดคล้องกับระดับราคาของสินค้า คือ ส่วนใหญ่ประมาณ 3-5 ล้านบาท

(ข) ภาวะการแข่งขัน

  สภาพการแข่งขันในอุตสาหกรรม 

ในปี 2551 ธุรกิจบ้านจัดสรรยังมีการแข่งขันกันค่อนข้างสูง
ตลาดบ้านจัดสรรราคาแพงชะลอตัวลงไปบ้าง
แต่บ้านจัดสรรราคาถูกและบ้านจัดสรรราคาปานกลางตลาดยังมีความต้องการอยู่
ผู้จัดสรรรายใหญ่หลายรายได้ปรับแนวทางมาทำตลาดบ้านจัดสรรราคาปานกลางระดับ 3 - 5
ล้านบาทมากขึ้น เพราะเห็นว่าตลาดดังกล่าว เป็นตลาดที่มีศักยภาพ ยังมีกำลังซื้อดีอยู่
โดยเฉพาะเมื่อวัสดุราคาสูงขึ้นและการบริโภคชะลอตัวลง ผู้บริโภคมีกำลังซื้อลดลง
ความสามารถในการผ่อนชำระค่าบ้านต่ำ
ตลาดบ้านระดับราคาปานกลางจึงเป็นตลาดที่ผู้ประกอบการทุกรายให้ความสนใจเป็นพิเศษ

ตลาดบ้านจัดสรรระดับราคา 3 - 5 ล้านบาท ดังกล่าว ยังต้องแข่งขันกับตลาดที่อยู่อาศัยประเภทอื่น
เช่น ทาวน์เฮ้าส์ และคอนโดมิเนียมที่อยู่ในเมืองหรืออยู่ใกล้กับแนวเส้นทางรถไฟฟ้าระบบราง
ภาวะการแข่งขันของตลาดที่อยู่อาศัยสำหรับผู้มีรายได้ระดับปานกลางในปี 2551 จึงมีความรุนแรง
และแย่งชิงตลาดกันอย่างมาก ส่วนในปี 2552 สถานการณ์ตกต่ำของเศรษฐกิจโลก
ดูจะเป็นปัจจัยสำคัญ ที่ทำให้ธุรกิจหดตัว ตลาดบ้านจัดสรรจะชะลอตัวลง
รัฐบาลที่เข้ามาใหม่ต้องสร้างความเชื่อมั่นให้แก่นักลงทุน ผู้บริโภค
และนักท่องเที่ยวรวมทั้งต้องเร่งการใช้จ่ายและเร่งโครงการลงทุนภาครัฐ เช่น โครงการ Mega
Projects เป็นต้น หากทำได้สถานการณ์ของตลาดที่อยู่อาศัยก็จะกระเตื้องขึ้นได้ในครึ่งหลังของปี

ความพร้อมในการแข่งขันของ บริษัท สัมมากร จำกัด (มหาชน)

บริษัทฯอยู่ในแวดวงธุรกิจบ้านจัดสรรมาแล้วเป็นเวลานาน มีความรู้
มีความเข้าใจในธุรกิจดังกล่าวเป็นอย่างดี
ลูกค้าจึงให้ความเชื่อถือและวางใจในคุณภาพและมาตรฐานบ้านจัดสรรของบริษัท
โดยเฉพาะผู้มีรายได้ระดับปานกลาง นอกจากนี้บริษัทฯได้เลือกทำเลซึ่งเป็นที่นิยมของตลาด
ซึ่งถือเป็นปัจจัยสำคัญของการตัดสินใจของลูกค้า
บ้านจัดสรรของบริษัทฯจึงได้รับการตอบรับด้วยดีเสมอ

บริษัทฯมีหลักการพัฒนาโครงการบ้านจัดสรรโดยเน้นสิ่งแวดล้อมความพร้อมมูลครบถ้วนของระบบ
สาธารณูปโภค การให้บริการและการใส่ใจในความต้องการของลูกค้า
พร้อมกับมีสิ่งอำนวยความสะดวกต่างๆ เช่น สโมสร สถานออกกำลังกาย
รวมทั้งมีการรักษาความสะอาด และการดูแลความปลอดภัย
เพื่อให้โครงการบ้านจัดสรรของบริษัทฯมีส่วนในการสร้างสรรค์สังคมที่มีคุณภาพได้มาตรฐาน
ซึ่งจะทำให้ผู้อยู่อาศัยได้รับความพอใจ และมีความสุข

บริษัทฯมีความมั่นคงและเข้มแข็งด้านการบริหารต้นทุนและด้านบริหารการเงิน
เห็นได้จากในช่วงเวลาที่ผ่านมาบริษัทฯสามารถจัดการธุรกิจให้เจริญก้าวหน้ามาได้ท่ามกลางกระแสวิกฤตทางเศรษฐกิจ
และสถานการณ์การเปลี่ยนแปลง และการแข่งขันที่รุนแรง ธุรกิจของของบริษัทฯ
มีกำไรสม่ำเสมอและมีกำไรสะสมจำนวนมาก ในขณะที่ภาระหนี้สินและเงินกู้ยืมมีจำนวนน้อย
ทำให้บริษัทฯมีเสถียรภาพมั่นคงทางการเงินค่อนข้างมาก
ซึ่งถือเป็นภูมิคุ้มกันที่สามารถต้านทานต่อกระแสความผันผวนทางเศรษฐกิจและวิกฤตการณ์ต่างๆ
ได้เป็นอย่างดี

อย่างไรก็ตาม
บริษัทฯมีจุดอ่อนเรื่องโครงการจัดสรรของบริษัทฯยังมีจำนวนน้อยไม่แพร่กระจายไปทั่วทุกพื้นที่เหมือนผู้จัดสรรรายใหญ่
นอกจากนั้นการโฆษณาประชาสัมพันธ์ยังทำได้ไม่มากนัก เพราะงบประมาณมีจำกัด
แต่บริษัทฯก็ได้แก้ไข โดยการสื่อสารถึงกลุ่มลูกค้าเป้าหมายโดยตรง ผ่านป้ายโฆษณา Cut out,
Direct mail และ Internet รวมทั้งมีการสื่อสารผ่านลูกค้าเดิมให้ชักชวนเพื่อนฝูง
ญาติมิตรมาเป็นลูกค้าของบริษัทเพิ่มขึ้น ซึ่งก็ได้ผลในระดับที่น่าพอใจ
แต่สิ่งสำคัญนอกจากการโฆษณาประชาสัมพันธ์ผ่านช่องทางการตลาดต่างๆดังกล่าว
บริษัทฯได้เน้นความแตกต่าง และการสร้างบ้านที่มีคุณภาพทั้งรูปแบบของบ้าน ประโยชน์ใช้สอย
คุณภาพวัสดุและคุณภาพงานก่อสร้าง และเน้นการให้บริการที่ประทับใจทั้งก่อนการขาย
ระหว่างการขาย และหลังการขาย
รวมทั้งเน้นการควบคุมดูแลให้ต้นทุนค่าก่อสร้างอยู่ในระดับที่เหมาะสม
เพื่อแข่งขันได้ตามสถานการณ์และตามภาวะความต้องการของตลาด
จึงทำให้โครงการบ้านจัดสรรของบริษัทฯสามารถเข้าถึงกลุ่มเป้าหมายและเป็นที่ยอมรับของตลาดอยู่เสมอ

สำหรับธุรกิจบ้านจัดสรรในปี 2552 จะเป็นปีที่มีปัญหากำลังซื้อหดตัวลงมากในระยะต้นปี
อย่างไรก็ดีบริษัทฯเชื่อมั่นว่าตั้งแต่ช่วงกลางปีไปจนถึงปลายปี ภาวะตลาดโดยรวมจะดีขึ้น
ทั้งนี้เพราะรัฐบาลที่เข้ามาใหม่น่าจะสร้างความเชื่อมั่นให้กับผู้บริโภคและนักลงทุนทั้งในและต่างประเทศได้มากขึ้น
รัฐบาลได้ดำเนินนโยบายหลายอย่างที่น่าจะสร้างความมั่นใจแก่ประชาชนส่วนใหญ่
โดยมีการเร่งการใช้จ่ายกระตุ้นเศรษฐกิจมากขึ้น มีการลดภาษีเพื่อแบ่งเบาภาระของผู้ซื้อบ้านเพิ่มขึ้น
ขยายมาตรการลดหย่อนภาษีธุรกิจเฉพาะ ค่าธรรมเนียมโอน และค่าจดจำนองออกไปอีก 1 ปี
นอกจากนี้ได้เร่งโครงการ Mega Projects เพื่อสร้างความมั่นใจ
และกระตุ้นให้มีการลงทุนในภาคเอกชนเพิ่มขึ้น เมื่อเศรษฐกิจโดยรวมมีแนวโน้มดีขึ้น
เศรษฐกิจโลกเริ่มฟื้นตัว ตลาดบ้านจัดสรรก็จะดีตามไปด้วย คาดว่ายอดรายได้ของบริษัทฯในปี 2552
จะขยายตัวใกล้เคียงกับปี 2551

 จำนวนคู่แข่งขัน

สำหรับคู่แข่งของบริษัทฯ ส่วนใหญ่เป็นบริษัทพัฒนาอสังหาริมทรัพย์รายใหญ่ เช่น บริษัท
แลนด์แอนด์เฮาส์ จำกัด (มหาชน) ,บริษัท พร็อพเพอร์ตี้ เพอร์เฟ็ค จำกัด (มหาชน), บริษัท
เอ็น.ซี. เฮาส์ซิ่ง จำกัด (มหาชน) และ บริษัท พฤกษา เรียลเอสเตท จำกัด (มหาชน)
และยังมีบริษัทจัดสรรรายย่อยอีกหลายราย

คู่แข่งรายสำคัญที่มีระดับราคาขาย กลุ่มเป้าหมาย
และที่ตั้งโครงการอยู่ในทำเลเดียวกับโครงการของสัมมากร

  --------------------- --------------- ----------------------------------
  โครงการ/ทำเล          ที่ตั้ง             โครงการ

  มีนบุรี นิมิตใหม่           ถนนสุวินทวงศ์และ   ศุภนิมิตร , คาซาลีนา, นลินเรสซิเด้นท์
  และรามคำแหง                           

                        ถนนรามคำแหง     โรยัลพาร์ควิลล์, นิรันด์สิริ, รุ่งกิจ, บุญนิมิต,
                                        เอกวิน

                                        บ้านราชพฤกษ์, พาร์คเวย์ ชาเล่,
                                        เฟอร์เฟคเพลส ,

                                        รามคำแหง- สุวรรณภูมิ และ เค ซี เนเชอรัล
                                        ซิตี้ รามคำแหง

  รังสิต-นครนายก คลอง 1 - ถนนรังสิต -       ภัสสร 4, สถาพร, มัณฑนารังสิต 2,
  4                     นครนายก         

                                        สินธานี, ดิสคอฟเวอรี่ บาหลีไฮน์ ,

                                        ดิสคอฟเวอรี่ บาหลีก้า, ลีฟวิ่งนารา,
                                        เมธารมย์ และ

                                        พฤกษ์ลดา รังสิตคลอง 2

  รังสิต-นครนายก คลอง 5 - ถนนรังสิต -       ฟอร์เรสโฮม และ พฤกษา วิลเลจ 2
  13                    นครนายก         

  นครอินทร์ และราชพฤกษ์    ถนนนครอินทร์และ   เพอร์เฟค เพลส พระราม 5-ราชพฤกษ์

                        ถนนราชพฤกษ์      มัณฑนา รัตนาธิเบศร์, มัณฑนา พระราม 5,
                                        เดอะซิตี้,

                                        โนเบิล จีโอ, ธนานนท์, สีวลี
                                        ,บางกอกบูลเลอวาร์ด

                                        กฤษณา และอรุณวดี

  ราชพฤกษ์-ท่าอิฐ          ถนนราชพฤกษ์      เพอร์เฟค เพลส รัตนาธิเบศร์-ราชพฤกษ์ ,
                                        ธนันธร, สินบดี

                                        ประดับดาว 6, ภัสสร 7, ลภาวัน 15, คาซ่า

                                        สราญสิริ-ราชพฤกษ์, ชัยพฤกษ์
                                        แจ้งวัฒนะ-ราชพฤกษ์ และ

                                        ค่าซ่า ราชพฤกษ์ 2
  --------------------- --------------- ----------------------------------

ศักยภาพในการแข่งขันของบริษัท

 บริษัทฯได้รับการรับรองมาตรฐาน ISO 9001 : 2000
แสดงถึงศักยภาพในการดำเนินงานภายใน ซึ่งส่งผลต่อประสิทธิภาพในการแข่งขัน
และเป็นที่ยอมรับของลูกค้า

 บริษัทฯมีการจัดการด้านการเงินที่เป็นระบบ มีหนี้เงินกู้น้อย
ทำให้ความเสี่ยงด้านการเงินและภาระดอกเบี้ยจ่ายมีจำกัด
สถาบันการเงินให้การสนับสนุนเป็นอย่างดี

 บริษัทฯ มีผลการดำเนินงานที่ผ่านมาอยู่ในเกณฑ์ดี
มีกำไรสะสมอยู่มากทำให้มีศักยภาพการทำกำไรสูง
และสามารถให้ผลตอบแทนผู้ถือหุ้นได้อย่างสม่ำเสมอ

 บริษัทฯ มีความแข็งแกร่งในตรา “สัมมากร” ทำให้ได้รับความเชื่อถือไว้วางใจจากลูกค้า

 บริษัทฯ เน้นการให้บริการหลังการขายอย่างต่อเนื่องทำให้ลูกค้าที่ซื้อแล้วเกิดความประทับใจ
มีการบอกต่อหรือแนะนำเพื่อน ญาติ พี่น้องมาซื้อ
นอกจากนี้ลูกค้าใหม่ที่แวะเข้าไปในโครงการของสัมมากร ก็จะประทับใจในการเอาใจใส่
ดูแลสภาพสังคม สิ่งแวดล้อม และบรรยากาศในโครงการ


บริษัทฯได้มีการปรับปรุงพัฒนาศักยภาพของโครงการให้สามารถแข่งขันได้ดีทั้งในสภาวะการปัจจุบันและในอนาคต

นอกจากนี้ ได้มีการปรับปรุงพัฒนาระบบฐานข้อมูลความต้องการของลูกค้าอย่างต่อเนื่อง
ทำให้สามารถพัฒนาสินค้า และบริการให้ตอบสนองความต้องการของลูกค้าได้

บริษัท สัมมากร จำกัด (มหาชน) มีประสบการณ์ในการทำธุรกิจบ้านจัดสรรมากว่า 30 ปี โดยมีกลุ่ม
เป้าหมายหลักคือ ผู้มีรายได้ระดับปานกลาง อาศัยอยู่ในเขตกรุงเทพฯ และปริมณฑล
หลักในการพัฒนา โครงการบ้านจัดสรรของบริษัทฯจะเน้นที่สภาพสังคม รวมถึงสภาพแวดล้อม
ระบบสาธารณูปโภค สิ่งอำนวยความสะดวก ความปลอดภัยและการบริการหลังการขาย
เพื่อให้เกิดสังคมคุณภาพทำให้บริษัทเป็นที่ยอมรับตลอดมา

อย่างไรก็ตาม บริษัทฯยังมีจำนวนโครงการค่อนข้างน้อย
และการกระจายตัวยังไม่ครอบคลุมทั่วทุกทำเลในเขตกรุงเทพและปริมณฑล
ทำให้บริษัทเป็นที่รู้จักเฉพาะในทำเลที่มีโครงการตั้งอยู่เท่านั้น
ดังนั้นการโฆษณาประชาสัมพันธ์จะเน้นเจาะกลุ่มเป้าหมายแบบเจาะจงในเขตพื้นที่ที่มีโครงการตั้งอยู่
สื่อหลักที่บริษัทฯใช้ คือ ป้ายโฆษณา การออกบูธ และไดเรกเมล์
ซึ่งบริษัทฯได้มีการพัฒนาฐานข้อมูลของบริษัท เพื่อให้ทราบถึงความต้องการของกลุ่มเป้าหมาย
สามารถนำเสนอสินค้าที่ตรงกับความต้องการ
ทำให้สามารถบริหารงบประมาณในการโฆษณาได้อย่างมีประสิทธิภาพ

(3) การจัดหาผลิตภัณฑ์และบริการ

(ก) ลักษณะการจัดให้ได้มาซึ่งผลิตภัณฑ์

การผลิตและนโยบายการผลิต

 บริษัทฯมีนโยบายการสร้างที่อยู่อาศัยประเภทบ้านเดี่ยวระดับราคาปานกลาง
เพื่อให้สอดคล้องกับความต้องการที่อยู่อาศัยของลูกค้า
นอกจากนี้บริษัทฯมีนโยบายในการควบคุมคุณภาพของผู้รับเหมาให้มีการก่อสร้างบ้านที่มีคุณภาพได้มาตรฐานตามที่กำหนด
เช่น มีการกำหนดมาตรฐานการก่อสร้างและวัสดุก่อสร้าง เอาไว้
มีหัวหน้างานประจำแต่ละโครงการคอยควบคุมดูแลและมีหน่วยงานตรวจสอบรับผิดชอบตรวจตรางานของผู้รับเหมา
อย่างสม่ำเสมอ

การจัดหาวัตถุดิบ


ในการจัดซื้อที่ดินนั้นบริษัทฯมีนโยบายจัดซื้อที่ดินโดยพิจารณาจากสภาพแวดล้อมและความพร้อมของระบบสาธารณูปโภคขั้นพื้นฐานเป็นสำคัญ
เช่น สามารถเดินทางได้สะดวก และมีศักยภาพในการที่จะนำมาพัฒนาทั้งในปัจจุบันและในอนาคต
ซึ่งการจัดซื้อที่ดินดังกล่าวนั้นบริษัทฯอาจติดต่อซื้อผ่านนายหน้า หรือ
ติดต่อซื้อที่ดินโดยทีมงานของบริษัทฯโดยตรง

สภาพปัญหาเกี่ยวกับวัตถุดิบ

 ส่วนวัสดุก่อสร้างนั้น ส่วนใหญ่ใช้วัสดุภายในประเทศ
บริษัทฯใช้วิธีเจรจาซื้อขายล่วงหน้าโดยประมาณการจำนวนที่ต้องใช้แต่ละปี
และทำข้อตกลงกับผู้ขายไว้เพื่อให้มั่นใจว่าจะสามารถจัดวัสดุเข้าในกระบวนการก่อสร้างได้อย่างต่อเนื่อง
และทันเวลา บริษัทฯมีการตกลงซื้อขายวัสดุจากผู้จำหน่ายหลายราย ในขณะนี้มีจำนวนกว่า 10 ราย
เป็นการป้องกันปัญหาความเสี่ยงเรื่องการพึ่งพาผู้จัดจำหน่ายน้อยราย

(ข) ผลกระทบต่อสิ่งแวดล้อม

 ในการก่อสร้างที่อยู่อาศัยและการก่อสร้างสาธารณูปโภคต่างๆ
ของโครงการอาจมีผลกระทบต่อสภาพสิ่งแวดล้อม ที่สำคัญ ได้แก่
ระบบระบายน้ำของโครงการที่ระบายน้ำเสียจากครัวเรือน
เข้าสู่แหล่งน้ำสาธารณะหากระบบบำบัดไม่ดีพอก็อาจมีผลกระทบต่อสิ่งแวดล้อม
สำหรับบริษัทฯได้มีการจัดทำระบบบำบัดน้ำเสียที่ถูกต้องได้มาตรฐานและมีการตรวจสอบซ่อมบำรุงอุปกรณ์ต่างๆ
ให้มีสภาพพร้อมใช้งานได้ดีอยู่เสมอ ดังนั้นบริษัทฯจึงไม่มีปัญหาเกี่ยวกับสิ่งแวดล้อมแต่อย่างใด

(4) งานที่ยังไม่ได้ส่งมอบ

งานที่ยังไม่ได้ส่งมอบประกอบด้วย ต้นทุนค่าก่อสร้างบ้านและค่าพัฒนาที่ดิน ณ วันที่ 31 ธันวาคม
2551 มีมูลค่า 586.69 ล้านบาท

มูลค่างานที่ยังไม่ได้ส่งมอบเปรียบเทียบ 3 ปี

หน่วย : ล้านบาท

+------------------------------+-------------+-----------+-----------+
| ค่าก่อสร้างและพัฒนาที่ดิน           | 2551        | 2550      | 2549      |
+------------------------------+-------------+-----------+-----------+
| โครงการบางกะปิ                | 11.12       | 14.13     | 25.46     |
+------------------------------+-------------+-----------+-----------+
| โครงการมีนบุรี 1                | 26.77       | 20.83     | 27.01     |
+------------------------------+-------------+-----------+-----------+
| โครงการมีนบุรี 2                | 22.85       | 17.57     | -         |
+------------------------------+-------------+-----------+-----------+
| โครงการนิมิตใหม่                | 46.26       | 49.18     | 42.04     |
+------------------------------+-------------+-----------+-----------+
| โครงการรังสิตคลอง 2            | 57.25       | 63.52     | 82.20     |
+------------------------------+-------------+-----------+-----------+
| โครงการรังสิตคลอง 7            | 160.49      | 153.52    | 50.81     |
+------------------------------+-------------+-----------+-----------+
| โครงการนครอินทร์               | 86.43       | 103.85    | 117.27    |
+------------------------------+-------------+-----------+-----------+
| โครงการราชพฤกษ์               | 98.12       | 112.31    | 101.67    |
+------------------------------+-------------+-----------+-----------+
| โครงการรามคำแหง              | 77.39       | 2.24      | -         |
+------------------------------+-------------+-----------+-----------+
| รวม                          | 586.68      | 537.15    | 446.47    |
+------------------------------+-------------+-----------+-----------+